Միկելե դա Վերոնա

Միկելե դա Վերոնա կամ Միկելե դի Ցենոնե (իտալերեն՝ Michele da Verona, Michele di Zenone, ), Վերածննդի դարաշրջանի իտալացի նկարիչ, կերպարվեստի Վերոնայի դպրոցի ներկայացուցիչ։ Երբեմն նրան շփոթում են իր ժամանակակից վերոնացի մեկ այլ նկարչի՝ Ցերոնե Վերոնեզեի (Zerone Veronese) (1484 -1542) հետ։

Կենսագրություն 
Արվեստի պատմաբաններն իրենց ուսումնասիրությունների արդյունքում եզրահանգել են, որ Միկելեն ծնվել է 1469 կամ 1470 թվականին, ամենայն հավանականությամբ՝ Վերոնայի մերձակայքում գտնվող Սոմակամպանյա բնակավայրում, բրդի մշակությամբ զբաղվող Ցենոնե դի Գասպարեի ընտանիքում։ Քիչ բան է հայտնի նրա ստեղծագործական գործունեության մասին։ Պատմական առաջին հիշատակումներից մեկը 1492 թվականին վերագրվող տեղեկությունն է այն մասին, որ նա քսաներկու տարեկան հասակում նկարչի որակավորում է ստացել։ Ընդ որում՝ սովորել է Դոմենիկո Մորոնեի արվեստանոցում, վերջինիս որդու՝ Ֆրանչեսկոյի հետ համատեղ։ Ուսումնասիրողների կարծիքով՝ նրա աշխատանքներում նկատվում է ոչ միայն իր վարպետի, այլև կերպարվեստի վենետիկյան դպրոցի ներկայացուցիչներ Ջենտիլե Բելլինիի, Վիտտորե Կարպաչոյի ազդեցությունը։

Միկելե դա Վերոնայի գլուխգործոցը համարվում է Վերոնայի Սան Ջորջո ին Բրաիդա վանքի համար 1501 թվականին նկարած «Խաչելությունը», որը ներկայումս գտնվում է Միլանի Սան Ստեֆանո եկեղեցում։ Նկարչի գործերից պահվում են նաև Նյու Յորքի Մետրոպոլիտեն թանգարանում, Վենետիկի Ֆրանկետի պատկերասրահում ու Ֆոսկարիի հավաքածուում, Բուդապեշտի գեղարվեստի թանգարանում... Նա հեղինակել է նաև որմնանկարներ (Վերոնայի Սանտա Կիարա, Վիտտորիա Նուովա, Սանտ՛ Անաստազիա, Վենետիկի մերձակա Վիլլա դի վիլլա եկեղեցիներում)։

Գրականություն

Ծանոթագրություններ

Արտաքին հղումներ 

 Միկելե դա Վերոնան Artnet.fr կայքէջում

Վերածննդի նկարիչներ
16-րդ դարի իտալացի նկարիչներ
16-րդ դարի մահեր